*Miklya Luzsányi Mónika*

**Tűzvész Németországban**

Luther 95 pontja két hét alatt bejárta Németországot, pedig akkoriban nem volt internet, nem volt telefon, de még televízió sem. Hogyan történt, nem tudjuk biztosan, de a wittenbergi diákok is benne lehettek a dologban. Akkoriban ugyanis nem sokan tudtak írni, olvasni, latinul meg még annál is kevesebben értettek. Márpedig Luther latinul írta a tételeit, hogy megvitathassa teológustársaival. De a bölcs teológusok oda se figyeltek Márton testvér szavára. Nem úgy a diákok, akik izgatottan olvasták Luther téziseit.

– Te – bökte meg Hansi jó barátját a vártemplom kapuja előtt –, erről mindenkinek tudnia kéne. Mi lenne, ha lefordítanánk németre, hogy mindenki megértse?

Barátja szélesen elvigyorodott, hiszen kapható volt bármikor egy kis csínytevésre. És nemcsak lefordították, hanem diáktársaikkal együtt jó sok példányban le is másolták a tételeket. Így 1517 november elején kézről kézre jártak Wittenbergben és környékén a 95 tétel kézzel másolt példányai. Hogy hol, melyik nyomtatóműhelyben nyomtatták ki végül, senki sem tudta, annyi azonban bizonyos, hogy néhány hét leforgása alatt mindenki Márton mester téziseiről beszélt.

– Úgy terjed az az eretnek irat, mint a tűzvész – károgtak a bíborosok a pápának. – Valamit tennünk kellene ellene.

„Ha Luther nem vonja vissza a tételeit, soha nem épül fel az én drága bazilikám. Már most nem egy német városból elüldözték a búcsúcédula-árusaimat. De ez a kis papocska nem jár túl az eszemen – mosolyodott el magában X. Leó. – Lássuk csak, mit szól, ha kiátkozom az egyházból…”

Az egyházi átok bizony nem volt tréfadolog. Akit a pápa átka sújtott, az be sem tehette a lábát a templomba, nem látogathatta a misét, nem gyónhatott, nem áldozhatott. Luther ráadásul pap és teológiai tanár volt, így az állását is elveszítette azonnal. De az élete is veszélybe került, mert akin pápai átok volt, azt bárki, bárhol büntetlenül megölhette.

De Luther nem ijedt meg. Ismét kalapácsot ragadott, és kiszögezett egy felhívást, amelyben egy kis ünnepségre hívta az „evangélium igaz barátait”. Így 1520 decemberében, egy ködös, téli napon Wittenberg falai és az Elba partja közötti sekélyes részen egy maroknyi ember gyülekezett. Egyetemi tanárok, diákok, szerzetesek és maga Luther is.

– Üzent nekem a pápa! – mutatta fel Luther az átokkal fenyegető pápai iratot. – Azt üzente, hogyha hatvan napon belül nem vonom vissza, amit a búcsúcédulákról állítottam, akkor kiközösítenek az egyházból, és előbb-utóbb nemcsak a könyveimet, hanem engem is megégetnek.

– Azt nem engedjük!

– Égjen a pápai bulla!

– Égjenek a papi törvények! – kiabálták egymás szavába vágva a diákok és a tanárok.

Hansi a barátjára sandított:

– Ideje lenne egy kis fát gyűjteni – vigyorodott el, és bizony hamarosan fellobbant a máglya a wittenbergi vár falánál. Porrá hamvadt rajta a pápa átokbullája és sok más egyházi irat is. Mert ekkor már a reformáció tüzét nem lehetett megállítani. Felgyulladt, hogy végigsöpörjön egész Európán.